**1 § Lestijärven nuorisovaltuusto on kunnanvaltuuston alainen nuoria koskevien asioiden asiantuntija- ja yhteistyöelin.**

**2 § Nuorisovaltuuston tarkoitus on:**

- edistää nuorten osallistumis-, vaikuttamis- ja toimintamahdollisuuksia Lestijärvellä  
- valvoa nuorison etuja. Tehdä aloitteita ja esityksiä sekä antaa lausuntoja nuoria koskevissa asioissa.

- opettaa nuoria osallistumaan ja vaikuttamaan yhteiskunnallisiin asioihin  
- toimia nuorison ja päättäjien välisenä linkkinä.   
- vaikuttaa siihen, että kunta kehittäessään yleisiä palveluja huolehtii niiden riittävyydestä ja soveltuvuudesta nuorille.

- järjestää nuorisolle suunnattua toimintaa.

- hoitaa muut nuorisovaltuuston toimialaan kuuluvat kunnanvaltuuston tai muiden toimielinten sille antamat tehtävät  
  
**3 § Nuorisovaltuustoon kuuluvat toimintakauden alussa valitut yläkoulun oppilaskunnan hallituksen jäsenet, sekä halukkaat Lestijärvellä kirjoilla olevat toisen asteen opiskelijat.**

Nuorisovaltuusto valitsee ensimmäisessä kokouksessaan jäsenistä yhden puheenjohtajan ja yhden varapuheenjohtajan, sihteerin sekä viestintävastaavan, joka vastaa toiminnan näkyvyydestä muille kunnan nuorille.

Nuorisovaltuusto valitsee keskuudestaan tarvittaessa työryhmiä, kuten tapahtuma työryhmä jne.

Nuorisovaltuuston tutorina toimii sivistystoimen nimeämä työntekijä.

Nuorisovaltuuston kokouksiin kutsutaan myös kunnanvaltuuston nimeämä(t) kummivaltuutettu(t)

**4 § Nuorisovaltuuston toimikausi on kaksi vuotta. Uusi nuorisovaltuusto aloittaa toimintansa, kun uuden toimintakauden aloittamisvuotena uusi oppilaskunnanhallitus on valittu. Tarvittaessa kunnasta poistuvien ysiluokkalaisten valtuustolainen tilalle valitaan uudesta oppilaskunnan hallituksesta jäsenet.**

Ensimmäinen nuorisovaltuusto aloittaa toimintansa syksyllä 2016, seuraava nuorisovaltuusto asetetaan syksyllä 2018 jne.

**5 § Nuorisovaltuusto on päätösvaltainen, kun läsnä on puheenjohtaja tai varapuheenjohtaja sekä vähintään 4 jäsentä.**

**6 § Nuorisovaltuuston edustajan läsnäolosta ja puheoikeudesta kunnan eri toimielinten kokouksissa päättää ko. toimielin.**

**7 § Nuorisovaltuusto voi päättää sille kunnan talousarviossa osoitetun toimintamäärärahan käytöstä (mikäli tällainen on myönnetty) sekä muiden toimielinten sille päätettäväksi annetuista asioista.**

**8 § Nuorisovaltuusto kokoontuu sopiminaan aikoina, vähintään kaksi kertaa syyslukukaudella ja kaksi kertaa kevätlukukaudella**.

Se voi kutsua kokouksiinsa kuultavaksi eri alojen asiantuntijoita ja yhteistyötahoja.

**KOKOUSMENETTELY**

Nuorisovaltuuston kokoukset ovat julkisia. Nuorisovaltuuston kokousten pöytäkirjanpitäjänä ja sihteerinä toimii valtuustosta jäsen. Nuorisovaltuusto valitsee keskuudestaan puheenjohtajan ja yhden varapuheenjohtajan. Yhdessä sihteerin ja tutorin kanssa he valmistelevat nuorisovaltuustolle tulevat kokousasiat ja kutsuvat kokouksen koolle.

**Kokouskutsu**  
Kokouskutsu on toimitettava (sähköposti riittää) varsinaisille valtuutetuille ja niille, joilla on kokouksessa puhe- ja läsnäolo-oikeus vähintään viikkoa ennen seuraavaa kokousta. Kutsussa ilmoitetaan kokouksen paikka ja aika sekä käsiteltävät asiat.

**Esityslista**  
Esityslista lähetetään kokouskutsun liitteenä. Esityslista sisältää selostukset käsiteltävistä asioista.

**Kokouksen johtaminen**  
Puheenjohtajan tehtävänä on johtaa asioiden käsittelyä sekä pitää huolta kokouksen sujumisesta. Jos sekä puheenjohtaja että varapuheenjohtaja ovat estyneitä saapumasta kokoukseen, valitaan kokoukselle tilapäinen puheenjohtaja.

**Nimenhuuto**  
Nimenhuudolla todetaan läsnä olevat valtuutetut.

**Pöytäkirjan tarkastus**  
Nuorisovaltuuston pöytäkirjat laaditaan, tarkastetaan ja laitetaan julkisesti nähtäville kunnan internetsivuille. Nuorisovaltuusto laatii toimintakausittain toimintakertomuksen.

Nuorisovaltuuston pöytäkirjan tarkastaa kaksi kullakin kerralla tähän tehtävään valittua valtuutettua, jollei nuorisovaltuusto jonkin asian kohdalla toisin päätä. Pöytäkirja tarkastetaan viimeistään viikon sisällä kokouksesta.